ܫܲܢܲܝܬܵܐ: ܫܲܪܲܝܬܵܐ ܡܣܝܼܡܵܢܬܵܐ ܓܵܘ ܡܲܕܪܲܫܬܵܐ

ܘܲܪܲܩܬܵܐ ܕܡܵܘܕܥܵܢܘܼܬܵܐ ܩܵܐ ܒܲܝܬܘܼܝܵܬܹ̈ܐ

**ܫܲܪܲܝܬܵܐ ܕܡܲܕܪܲܫܬܵܐ ܡܵܨܝܵܢܬܵܐ ܝܠܵܗܿ ܕܗܵܘܝܵܐ ܬܸܖ̈ܘܲܝܗܝ ܙܲܗܡܲܬ ܘܡܲܚܓ̰ܸܠܵܢܬܵܐ. ܐܵܗܵܐ ܘܲܪܲܩܬܵܐ ܕܡܵܘܕܥܵܢܘܼܬܵܐ ܡܲܢܗܘܼܪܹܐ ܝܠܵܗܿ ܕܵܐܟܼܝܼ ܚܸܠܡܲܬ ܕܙܥܘܿܪܘܼܬܵܐ ܒܟܼܝܼܪܬܵܐ ܕܝܲܠܵܕ݉ܘܟܼܘܿܢ ܒܸܕ ܣܵܢܕܵܐ ܠܝܲܠܵܕ݉ܘܟܼܘܿܢ ܕܗܵܘܝܵܐ ܠܹܗ ܚܕܵܐ ܫܲܪܲܝܬܵܐ ܡܣܝܼܡܵܢܬܵܐ ܓܵܘ ܡܲܕܪܲܫܬܵܐ.**

ܝܲܠܵܕ݉ܘܟܼܘܿܢ ܗܵܙܹܪܵܢ ܥܒܼܝܼܪܵܐ ܝܠܹܗ ܒܪܵܒܵܐ ܫܲܢܲܝܵܬܹ̈ܐ، ܐܲܝܟܼ:

* ܫܲܢܲܝܬܵܐ ܡܼܢ ܚܕܵܐ ܥܵܒܼܘܿܕܘܼܬܵܐ ܠܗܿܝ ܐ݉ܚܹܪ݉ܬܵܐ ܝܲܢ ܡܼܢ ܚܲܕ ܪܘܿܬܝܼܢ ܠܗܿܘ ܐ݉ܚܹܪ݉ܢܵܐ
* ܪܚܵܫܬܵܐ ܠܣܝܼܩܘܿܡܹ̈ܐ ܕܛܲܐܲܠܬܵܐ ܝܲܢ ܠܝܵܘܡܵܢܹ̈ܐ ܕܥܸܛܠܵܐ
* ܫܲܪܲܝܬܵܐ ܓܵܘ ܕܘܼܟܬܵܐ ܕܡܲܣܲܡܬܵܐ ܕܒܵܠܵܐ ܥܲܠ ܝܲܠܹ̈ܕ݉ܐ ܙܥܘܿܖܹ̈ܐ ܝܲܢ ܓܵܘ ܓܲܢܬܵܐ ܕܝܲܠܹ̈ܕ݉ܐ ܙܥܘܿܖܹ̈ܐ.

ܐܲܢܹܐ ܢܸܣܝܵܢܹ̈ܐ ܟܹܐ ܝܵܗܒܼܝܼ ܠܵܘܟܼܘܿܢ ܚܲܕ ܚܸܝܵܠ ܒܘܼܬ ܕܵܐܟܼܝܼ ܟܹܐ ܗܵܘܹܐ ܦܘܼܢܵܝܵܐ ܕܝܲܠܵܕ݉ܘܟܼܘܿܢ ܠܕܘܼܟܵܢܹ̈ܐ ܘܡܸܢܕܝܵܢܹ̈ܐ ܚܲܕܬܹ̈ܐ، ܘܡܘܿܕܝ݉ ܣܢܵܕܬܵܐ ܣܢܝܼܩܵܐ ܝܠܹܗ ܐܸܠܘܿܗܿ.

## ܩܵܐ ܡܘܿܕܝܼ ܝܠܵܗܿ ܐܵܢܲܢܩܵܝܬܵܐ ܫܲܪܲܝܬܵܐ ܡܣܝܼܡܵܢܬܵܐ ܕܡܲܕܪܲܫܬܵܐ؟

ܫܲܪܲܝܬܵܐ ܡܣܝܼܡܵܢܬܵܐ ܕܡܲܕܪܲܫܬܵܐ ܟܹܐ ܗܲܝܸܪܵܐ ܩܵܐ ܝܲܠܵܕ݉ܘܟܼܘܿܢ :

* ܕܡܵܛܹܐ ܠܦܠܵܛܹ̈ܐ ܒܘܼܫ ܨܦܵܝܝܼ ܕܝ݉ܠܵܦܬܵܐ ܘܲܕܛܵܒܼܘܼܬܵܐ ܕܚܲܝܹ̈ܐ
* ܕܪܵܚܹܩ ܡܼܢ ܛܲܠܲܩܬܵܐ ܕܥܸܕܵܢܵܬܹ̈ܐ ܕܝ݉ܠܵܦܬܹܗ ܘܓܲܪܘܲܣܬܹܗ
* ܕܒܘܼܫ ܪܵܓܼܹܫ ܒܫܲܝܢܘܼܬܵܐ، ܒܚܲܬܝܼܬܘܼܬܵܐ (ܗܲܝܡܵܢܘܼܬܵܐ) ܒܓܵܢܹܗ ܘܪܵܓܼܹܫ ܕܐܝܼܬܠܹܗ ܝܵܗܒܼܫܩܵܠܵܐ ܥܲܡ ܐ݉ܚܹܪ݉ܢܹ̈ܐ.

## ܡܲܟܬܲܒܼܬܵܐ ܕܝܲܠܵܕ݉ܘܟܼܘܿܢ ܓܵܘ ܡܲܕܪܲܫܬܵܐ

ܣܵܗܡܵܐ ܙܵܘܕܵܐ ܕܡܲܕܪܲܫܝܵܬܹ̈ܐ ܟܹܐ ܫܲܪܝܼ ܒܸܩܒܵܠܵܐ ܡܲܟܬܲܒܼܬܵܐ ܕܫܸܡܵܢܹ̈ܐ ܒܝܲܪܚܵܐ ܕܐܝܼܵܪ ܓܵܘ ܗܿܝ ܫܹܢ݉ܬܵܐ ܕܡܼܢ ܩܵܕ݉ܡ ܕܫܲܪܝܼ ܝܲܠܹܵܕ݉ܐ ܙܥܘܿܖܹ̈ܐ ܩܪܵܝܬܵܐ ܓܵܘ ܡܲܕܪܲܫܬܵܐ. ܡܲܟܬܵܒܼܬܵܐ ܕܫܸܡܵܐ ܟܹܐ ܝܵܗܒܼܵܐ ܠܵܘܟܼܘܿܢ ܦܘܼܖ̈ܣܵܬܹܐ ܒܘܼܫ ܙܵܘܕܵܐ ܩܵܐ ܝ݉ܕܵܥܬܵܐ ܕܡܲܕܪܲܫܬܵܐ ܘܫܲܪܲܟܬܵܐ ܓܵܘ ܫܲܢܲܝܬܵܐ ܠܥܵܒܼܘܿܕܘܵܬܹ̈ܐ ܕܡܲܕܪܲܫܬܵܐ. ܫܲܢܲܝܬܵܐ ܕܝܲܠܹ̈ܕ݉ܐ ܟܹܐ ܗܵܘܝܵܐ ܒܘܼܫ ܨܦܵܝܝܼ ܐܝܼܡܲܢ ܕܐܲܢܹܐ ܥܵܒܼܘܿܕܘܵܬܹ̈ܐ ܫܲܪܝܼ ܒܐܘܼܪܚܵܐ ܨܦܵܝܝܼ ܡܼܢ ܩܵܕ݉ܡ ܦܪܵܩܬܵܐ ܕܫܹܢ݉ܬܵܐ ܘܦܵܝܫܝܼ ܝܲܠܹ̈ܕ݉ܐ ܙܥܘܿܖܹ̈ܐ ܒܸܥܒܼܵܕܲܝܗܝ ܡܼܢ ܒܵܬ݉ܪ ܝܵܘܡܵܢܹ̈ܐ ܩܲܕ݉ܡܵܝܹ̈ܐ ܕܡܲܕܪܲܫܬܵܐ.

## ܫܲܢܲܝܬܵܐ ܠܚܘܼܖ̈ܙܹܐ ܘܥܵܒܼܘܿܕܘܵܬܹ̈ܐ ܕܡܲܕܪܲܫܬܵܐ

ܫܲܢܲܝܬܵܐ ܠܚܘܼܖ̈ܙܹܐ ܕܡܲܕܪܲܫܬܵܐ ܟܹܐ ܗܲܝܸܪܵܐܠܵܘܟܼܘܿܢ ܘܗܲܝܸܪܵܐ ܩܵܐ ܝܲܠܵܕ݉ܘܟܼܘܿܢ :

* ܕܦܲܪܡܹܐ ܕܵܐܟܼܝܼ ܒܸܕ ܗܵܘܝܵܐ ܡܲܕܪܲܫܬܵܐ
* ܕܥܵܒܼܹܕ ܚܲܒܼܪܵܘܘܼܬܵܐ ܥܲܡ ܝܲܠܹ̈ܕ݉ܐ ܙܥܘܿܖܹ̈ܐ ܘܒܲܝܬܘܼܝܵܬܹ̈ܐ ܐ݉ܚܹܪ݉ܢܹ̈ܐ.

## ܒܘܼܝܵܢܵܐ ܕܫܲܢܲܝܬܵܐ ܕܝ݉ܠܵܦܬܵܐ ܘܓܲܪܘܲܣܬܵܐ

*ܡܲܠܦܵܢܬܵܐ* ܕܙܥܘܿܪܘܼܬܵܐ ܒܟܼܝܼܪܬܵܐ ܕܝܲܠܵܕ݉ܘܟܼܘܿܢ ܒܸܕ ܟܵܬܒܼܵܐ ܚܲܕ ܒܘܼܝܵܢܵܐ ܕܫܲܢܲܝܬܵܐ ܕܝ݉ܠܵܦܬܵܐ ܘܓܲܪܘܲܣܬܵܐ (ܦܝܼܫܵܐ ܝ݉ܕܝܼܥܵܐ ܐܲܝܟܼ ܒܘܼܝܵܢܵܐ ܕܫܲܢܲܝܬܵܐ). ܒܘܼܝܵܢܵܐ ܕܫܲܢܲܝܬܵܐ ܟܹܐ ܗܲܝܸܪ ܩܵܐ ܡܲܕܪܲܫܬܵܐ ܕܝܲܠܵܕ݉ܘܟܼܘܿܢ ܘܩܵܐ ܡܲܠܦܵܢܬܵܐ ܕܗܲܕܲܪܬܵܐ ܩܵܐ ܕܫܲܪܝܵܐ ܒܝܼܕܵܥܝܹܗ ܠܝܲܠܵܕ݉ܘܟܼܘܿܢ ܘܗܲܕܪܵܐ ܩܵܐ ܝܘܼܠܦܵܢܹܗ. ܒܘܼܝܵܢܵܐ ܕܫܲܢܲܝܬܵܐ ܟܹܐ ܚܵܒܼܹܫ:

* ܫܸܡܵܐ ܕܝܲܠܵܕ݉ܘܟܼܘܿܢ ، ܣܝܼܩܘܿܡܵܐ ܕܡܵܘܠܵܕܹܗ ܘܫܸܟܠܹܗ
* ܫܸܡܵܘܟܼܘܿܢ ܘܡܵܘܕܥܵܢܘܼܬܵܐ ܕܡܛܵܝܬܵܐ ܐܸܠܵܘܟܼܘܿܢ
* ܫܸܡܵܐ ܕܚܸܠܡܲܬ ܕܙܥܘܿܪܘܼܬܵܐ ܒܟܼܝܼܪܬܵܐ ܘܡܵܘܕܥܵܢܘܼܬܵܐ ܕܡܛܵܝܬܵܐ ܐܸܠܘܿܗܿ ܘܫܸܡܵܐ ܕܟܠ ܚܲܕ ܡܼܢ ܚܲܒܝܼܪܹܐ ܕܙܥܘܿܪܘܼܬܵܐ ܒܟܼܝܼܪܬܵܐ ܕܒܸܣܢܵܕܵܐ ܝܢܵܐ ܠܝܲܠܵܕ݉ܘܟܼܘܿܢ .
* ܡܵܘܕܥܵܢܘܼܬܵܐ ܒܘܼܬ ܡܲܚܲܒܝܵܬܹ̈ܐ، ܡܗܝܼܪܘܼܝܵܬܹ̈ܐ ܘܡܨܵܝܵܬܹ̈ܐ ܕܝܲܠܵܕ݉ܘܟܼܘܿܢ
* ܣܬܪܵܬܝܼܓ̰ܹ̈ܐ ܒܘܼܫ ܨܦܵܝܝܼ ܕܡܲܠܲܦܬܵܐ ܩܵܐ ܝܲܠܵܕ݉ܘܟܼܘܿܢ .

ܐܸܢ ܝܲܠܵܕ݉ܘܟܼܘܿܢ ܒܸܕ ܐܵܙܹܠ ܠܕܘܼܟܬܵܐ ܕܡܲܣܲܡܬܵܐ ܕܒܵܠܵܐ ܠܒܼܲܕܲܪ ܡܼܢ ܣܵܥܲܬܹ̈ܐ ܕܡܲܕܪܲܫܬܵܐ (OSHC)، ܐܵܦ ܚܸܠܡܲܬ ܕ OSHC ܒܸܕ ܦܵܝܫܵܐ ܝܘܼܗܒܼܸܠܬܵܐ ܚܕܵܐ ܐܲܨܲܚܬܵܐ (ܢܘܼܣܟܼܵܐ) ܡܼܢ ܒܘܼܝܵܢܵܐ ܕܫܲܢܲܝܬܵܐ.

ܒܸܕ ܦܵܝܫܝܼܬܘܿܢ ܝܘܼܗܒܼܹ̈ܐ ܚܕܵܐ ܐܲܨܲܚܬܵܐ ܡܼܢ ܒܘܼܝܵܢܵܐ ܕܫܲܢܲܝܬܵܐ ܡܘܼܟܡܸܠܵܐ ܕܝܲܠܵܕ݉ܘܟܼܘܿܢ . ܒܘܼܝܵܢܵܐ ܕܫܲܢܲܝܬܵܐ ܐܵܦ ܡܵܨܹܐ ܕܗܲܝܸܪܠܵܘܟܼܘܿܢ ܕܦܲܪܡܝܼܬܘܿܢ، ܣܵܢܕܝܼܬܘܿܢ ܘܕܵܪܫܝܼܬܘܿܢ ܝ݉ܠܵܦܬܵܐ ܕܝܲܠܵܕ݉ܘܟܼܘܿܢ .

ܒܘܼܝܵܢܵܐ ܕܫܲܢܲܝܬܵܐ ܕܝܲܠܵܕ݉ܘܟܼܘܿܢ ܟܹܐ ܗܲܝܸܪ:

* ܒܗܲܕܲܪܬܵܐ ܩܵܐ ܡܲܚܲܒܝܵܬܹ̈ܐ ܕܝܲܠܵܕ݉ܘܟܼܘܿܢ
* ܒܲܡܥܲܕܲܪܬܵܐ ܕܲܚܕܵܐ ܫܲܢܲܝܬܵܐ ܪܲܟܝܼܟܼܬܵܐ ܡܼܢ ܚܸܠܡܲܬ ܕܙܥܘܿܪܘܼܬܵܐ ܒܟܼܝܼܪܬܵܐ ܠܡܲܕܪܲܫܬܵܐ.

ܒܘܼܝܵܢܹ̈ܐ ܕܫܲܢܲܝܬܵܐ ܥܝܵܕܵܐܝܼܬ ܟܹܐ ܦܵܝܫܝܼ ܟܬܝܼܒܼܹ̈ܐ ܓܵܘ ܪܲܗܛܵܐ ܕ 4. ܐܝܼܢܵܐ، ܐܸܢ ܝܲܠܵܕ݉ܘܟܼܘܿܢ ܐܝܼܬܠܹܗ ܫܲܦܠܘܼܬܵܐ ܝܲܢ ܡܥܲܪܩܲܠܬܵܐ ܒܓܲܪܘܲܣܬܵܐ، ܒܘܼܝܵܢܹ̈ܐ ܕܫܲܢܲܝܬܵܐ ܡܵܨܝܵܢܬܵܐ ܝܠܵܗܿ ܕܦܵܐܹܫ ܟܬܝܼܒܼܵܐ ܡܼܢ ܩܵܕ݉ܡ ܥܸܕܵܢܵܐ، ܓܵܘ ܝܲܪܚܵܐ ܕܚܙܝܼܪܵܢ ܝܲܢ ܬܲܡܘܼܙ. ܐܵܗܵܐ ܒܸܕ ܗܲܝܸܪ ܩܵܐܠܵܘܟܼܘܿܢ ܘܩܵܐ ܡܲܕܪܲܫܬܹܗ ܕܫܲܪܝܼܬܘܿܢ ܗܲܕܘܼܪܹܐ ܟܠ ܚܕܵܐ ܗܲܝܲܪܬܵܐ ܙܵܘܕܵܢܬܵܐ ܕܝܲܠܵܕ݉ܘܟܼܘܿܢ ܣܢܝܼܩܵܐ ܝܠܹܗ ܥܲܠܘܿܗܿ.

ܒܘܼܝܵܢܹ̈ܐ ܕܫܲܢܲܝܬܵܐ ܐܝܼܬܠܹܗ ܚܲܕ ܣܵܗܡܵܐ ܩܵܐܠܵܘܟܼܘܿܢ ܕܡܵܠܝܼܬܘܿܢ ܠܹܗ. ܕܝܵܕܥܝܼܬܘܿܢ ܪܵܒܵܐ ܡܸܢܕܝܵܢܹ̈ܐ ܒܘܼܬ ܝܲܠܵܕ݉ܘܟܼܘܿܢ ، ܡܵܘܕܥܵܢܘܼܬܵܐ ܕܟܵܬܒܼܝܼܬܘܿܢ ܠܵܗܿ ܪܵܒܵܐ ܛܝܼܡܵܢܬܵܐ ܝܠܵܗܿ. ܐܵܗܵܐ ܡܵܘܕܥܵܢܘܼܬܵܐ ܒܸܕ ܗܲܝܸܪܵܐ ܩܵܐ ܡܲܕܪܲܫܬܵܐ ܕܗܲܕܪܵܐ ܩܵܐ ܫܲܢܲܝܬܵܐ ܡܣܝܼܡܵܢܬܵܐ ܠܡܲܕܪܲܫܬܵܐ ܩܵܐܠܵܘܟܼܘܿܢ ܘܩܵܐ ܝܲܠܵܕ݉ܘܟܼܘܿܢ .

ܐܵܦ ܐܝܼܬ ܚܲܕ ܣܵܗܡܵܐ ܩܵܐ ܝܲܠܵܕ݉ܘܟܼܘܿܢ ܕܡܵܠܝܼܠܹܗ، *ܒܗܲܝܲܪܬܵܐ ܡܼܢ ܚܲܕ ܐ݉ܢܵܫܵܐ ܟܡܝܼܠܵܐ ܒܫܸܢܹ̈ܐ ܐܲܝܟܼ ܕܝܼܵܘܟܼܘܿܢ ܝܲܢ ܐܲܝܟܼ ܡܲܠܦܵܢܬܵܐ* ܕܙܥܘܿܪܘܼܬܵܐ ܒܟܼܝܼܪܬܵܐ. ܐܵܗܵܐ ܣܵܗܡܵܐ ܡܵܨܹܐ ܕܚܵܒܼܹܫ:

* ܫܸܟܠܵܐ ܓܪܝܼܫܵܐ ܒܝܲܠܵܕ݉ܘܟܼܘܿܢ
* ܡܘܿܕܝܼ ܝܲܠܵܕ݉ܘܟܼܘܿܢ ܡܲܚܘܼܒܹܐ ܝܠܹܗ ܒܘܼܬ ܡܲܕܪܲܫܬܵܐ
* ܡܘܿܕܝܼ ܝܠܹܗ ܬܲܚܡܘܼܢܹܐ ܒܘܼܬ ܫܲܪܲܝܬܵܐ ܕܡܲܕܪܲܫܬܵܐ.

## ܕܵܐܟܼܝܼ ܡܵܘܕܥܵܢܘܼܬܵܐ ܟܹܐ ܦܵܝܫܵܐ ܫܘܼܪܸܟܬܵܐ

ܒܘܼܝܵܢܹ̈ܐ ܕܫܲܢܲܝܬܵܐ ܦܝܼܫܹ̈ܐ ܝܢܵܐ ܫܘܼܖܸ̈ܟܹܐ ܘܚܘܼܡܝܹ̈ܐ ܥܲܠ ܐܸܢܬܸܪܢܸܬ ܒܡܲܦܠܲܚܬܵܐ ܕ Insight Assessment Platform. ܡܵܘܕܥܵܢܘܼܬܵܐ ܥܲܠ Insight Assessment Platform ܟܹܐ ܦܵܝܫܵܐ ܚܘܼܡܝܼܬܵܐ ܒܫܲܝܢܘܼܬܵܐ ܓܵܘ ܐܘܿܣܬܪܵܠܝܵܐ.

ܟܠܲܝܗܝ ܡܲܕܪܲܫܝܵܬܹ̈ܐ ܕܗܘܼܟܡܵܐ ܕܒܼܸܟܬܘܿܪܝܵܐ (ܘܚܲܕܟܡܵܐ ܡܲܕܪܲܫܝܵܬܹ̈ܐ ܩܵܬܘܿܠܝܼܩܵܝܹ̈ܐ ܘܫܸܪܝܹ̈ܐ) ܟܹܐ ܡܲܦܠܸܚܝܼ Insight Assessment Platform ܩܵܐ ܣܲܓ̰ܲܠܬܵܐ ܕܝ݉ܠܵܦܬܵܐ ܘܓܲܪܘܲܣܬܵܐ ܕܟܠ ܚܲܕ ܝܲܠܵܕ݉ܐ ܙܥܘܿܪܵܐ. ܐܸܢ ܡܲܕܪܲܫܬܵܐ ܕܝܲܠܵܕ݉ܘܟܼܘܿܢ ܠܹܐ ܡܲܦܠܸܚܵܐ Insight Assessment Platform، ܒܸܕ ܦܵܝܫܝܼ ܝܘܼܗܒܼܹ̈ܐ ܚܕܵܐ ܐܲܨܲܚܬܵܐ ܘܲܪܲܩܵܝܬܵܐ ܝܲܢ ܐܸܠܸܟܬܪܘܿܢܵܝܬܵܐ ܕܒܘܼܝܵܢܵܐ ܕܫܲܢܲܝܬܵܐ.

ܡܕܲܒܪܵܢܘܼܬܵܐ ܕܝܘܼܠܦܵܢܵܐ ܘܡܲܠܲܦܬܵܐ ܚܲܕܟܡܵܐ ܓܵܗܹ̈ܐ ܟܹܐ ܡܲܦܠܸܚܵܐ ܡܙܲܘܸܕܵܢܹ̈ܐ ܒܲܪܵܝܹ̈ܐ ܕܚܸܠܡܲܬ. ܡܙܲܘܸܕܵܢܹ̈ܐ ܕܚܸܠܡܲܬ ܕܟܹܐ ܦܵܠܚܝܼ ܩܵܐ ܐܵܗܵܐ ܡܕܲܒܪܵܢܘܼܬܵܐ ܓܵܪܸܓ ܡܲܦܠܸܚܝܼ ܦܵܣܘܿܥܝܵܬܹ̈ܐ ܫܲܝܢܵܝܹ̈ܐ ܕܚܲܡܲܝܬܵܐ ܕܒܘܼܝܵܢܹ̈ܐ. Insight Assessment Platform ܟܹܐ ܫܵܠܡܵܐ **ܠܫܘܼܝܵܫܵܐ** ܕܡܕܲܒܪܵܢܘܼܬܵܐ **ܕܕܝܼܠܵܢܵܝܘܼܬܵܐ ܕܡܵܘܕܥܵܢܘܼܬܵܐ** (Department’s **Information Privacy Policy**)

[www.education.vic.gov.au/Pages/privacypolicy](http://www.education.vic.gov.au/Pages/privacypolicy)

ܡܕܲܒܪܵܢܘܼܬܵܐ ܡܵܨܝܵܐ ܡܲܦܠܸܚܵܐ ܠܡܵܘܕܥܵܢܘܼܬܵܐ ܡܼܢ ܒܘܼܝܵܢܹ̈ܐ ܕܫܲܢܲܝܬܵܐ ܒܢܝܼܫܵܐ ܕܡܲܪܗܲܝܬܵܐ ܕܥܲܝܢܵܐ ܝܲܢ ܒܢܝܼܫܵܐ ܕܒܘܼܨܵܝܵܐ. ܐܵܗܵܐ ܡܵܘܕܥܵܢܘܼܬܵܐ ܟܹܐ ܦܵܝܫܵܐ ܡܘܼܩܪܸܒܼܬܵܐ ܒܪܲܩܡܹ̈ܐ ܘܣܸܪܛܹ̈ܐ ܨܘܼܖ̈ܬܵܢܵܝܹܐ (graphs) ܘܫܸܡܵܢܹ̈ܐ ܕܝܲܠܹ̈ܕ݉ܐ **ܠܹܐ** ܦܵܝܫܝܼ ܡܘܼܕܟܼܸܪܹ̈ܐ.

ܩܵܐ ܡܵܘܕܥܵܢܘܼܬܵܐ ܙܵܘܕܵܢܬܵܐ ܒܘܼܬ Insight Assessment Platform، ܣܲܚܒܸܪܘܼܢ ܠܫܵܘܦܵܐ ܐܸܠܸܟܬܪܘܿܢܵܝܵܐ [psts@edumail.vic.gov.au](mailto:psts@edumail.vic.gov.au)

ܚܲܕܟܡܵܐ ܓܵܗܹ̈ܐ ܚܲܒܝܼܪܹ̈ܐ ܕܝܘܼܠܦܵܢܵܐ ܘܡܲܣܲܡܬܵܐ ܕܒܵܠܵܐ ܕܒܼܸܟܬܘܿܪܝܵܐ ܣܢܝܼܩܹ̈ܐ ܝܢܵܐ ܕܫܲܪܸܟܝܼ ܡܵܘܕܥܵܢܘܼܬܵܐ ܩܵܐ ܕܣܵܢܕܝܼ ܠܛܵܒܼܘܼܬܵܐ ܕܚܲܝܹ̈ܐ ܝܲܢ ܫܲܝܢܘܼܬܵܐ ܕܝܲܠܵܕ݉ܘܟܼܘܿܢ. ܚܸܠܡܲܬܵܘܟܼܘܿܢ ܕܝܘܼܠܦܵܢܵܐ ܕܙܥܘܿܪܘܼܬܵܐ ܒܟܼܝܼܪܬܵܐ ܒܲܠܟܵܐ ܫܲܪܸܟܵܐ ܠܡܵܘܕܥܵܢܘܼܬܵܐ ܒܘܼܬ ܝܲܠܵܕ݉ܘܟܼܘܿܢ ܘܒܲܝܬܘܼܬܵܐ ܐܲܝܟܵܐ ܕܗܵܘܝܵܐ ܐܵܢܲܢܩܵܝܘܼܬܵܐ ܩܵܐ ܬܲܡܲܡܬܵܐ ܕܡܸܫܬܲܐܠܵܢܘܼܬܵܐ ܕܘܵܠܝܼܬܘܿܗܿ ܕܡܲܣܲܡܬܵܐ ܕܒܵܠܵܐ، ܠܵܐ ܚܙܵܝܬܵܐ ܕܦܵܬܘܼܬܵܐ، ܚܘܼܠܡܵܢܵܐ ܦܘܼܠܚܵܢܵܝܵܐ ܘܫܲܝܢܘܼܬܵܐ ܘܛܵܒܼܘܼܬܵܐ ܕܚܲܝܹ̈ܐ ܘܫܲܝܢܘܼܬܵܐ ܕܝܲܠܵܕ݉ܘܟܼܘܿܢ . ܩܵܐ ܡܵܘܕܥܵܢܘܼܬܵܐ ܙܵܘܕܵܢܬܵܐ، ܣܲܚܒܸܪܘܼܢ ܠܫܵܘܦܵܐ ܐܸܠܸܟܬܪܘܿܢܵܝܵܐ: <https://www.vic.gov.au/information-sharing-schemes-and-the-maram-framework>

# ܩܵܐ ܡܵܘܕܥܵܢܘܼܬܵܐ ܙܵܘܕܵܢܬܵܐ

ܐܸܢ ܒܵܣܡܵܐ ܠܵܘܟܼܘܿܢ ܣܲܚܒܸܪܘܼܢ ܠܫܵܘܦܵܐ ܐܸܠܸܟܬܪܘܿܢܵܝܵܐ:

[www.education.vic.gov.au/transitiontoschool](http://www.education.vic.gov.au/transitiontoschool)

ܐܵܗܵܐ ܐܸܫܛܵܪܵܐ ܝܼܠܹܗ ܡܸܬܩܲܢܝܵܢܵܐ ܒܠܸܫܵܢܹ̈ܐ ܦܪܝܼܫܹ̈ܐ ܡܼܢ ܥܲܠ ܫܵܘܦܵܐ

[www.education.vic.gov.au/transitiontoschool](http://www.education.vic.gov.au/transitiontoschool)